Nos Petrus decanus capelle ducis et magister Albericus decanus christianitatis diuionensis, notum facimus uniuersis presentes litteras inspecturis, quod nos quasdam litteras sigillatas sigillo bone memorie Hugonis quondam ducis Burgundie verbo ad verbum legimus et diligenter inspeximus, non abolitas, non cancellatas, nec aliqua parte sui viciatas quorum tenor talis est: Ego Henricus de Vergeio, dominus Miribelli, senescalcus Burgundie, notum facio omnibus presentes litteras inspecturis quod ego debeo viro venerabili G... abbati Sancti Stephani diuionensis sexaginta libras prouinienses forcium, quas ab eo recepi in numerata pecunia pro negociis meis utiliter expediendis: et ipsas sexaginta libras teneor et promitto reddere predicto abbati vel eius cuncto mandato has litteras afferenti cum super hoc fuero requisitus. In cuius rei testimonium presentibus litteris sigillum meum apposui. Actum anno domini M°. CC°. quadragesimo tercio, mense Januario.